**סלמאן עאמר** (נולד ב-1962 בערך) היה ראש המועצה המקומית ג'וליס בין השנים 2013–2018. נדון ל-14 שנות מאסר באשמת הריגה.

קורות חיים
----------

סלמאן עאמר שירת בצה"ל בתחילת שנות ה-80 של המאה ה-20. הוא יצא לקורס מ"כים בתקופת מלחמת לבנון הראשונה ובתקופת השהות של צה"ל בלבנון היה מפקד פלוגה בצנחנים. הוא המשיך להתקדם לתפקיד מפקד גדוד, והשתחרר מצה"ל בדרגת סגן-אלוף.

לאחר שחררו עבד כיועץ ביטחוני, וניהל עסקים בישראל ובחו"ל. במהלך שש שנים התגורר בארגנטינה, בה הקים חברת אבטחה. הוא בעל תואר ראשון בסוציולוגיה ובקרימינולוגיה מאוניברסיטת בר-אילן, תואר שני במדעי החברה מאוניברסיטת בלגרנו בארגנטינה ותואר שני בניהול וביטחון מאוניברסיטת לסטר באנגליה.

בשנת 1997 הקים את עמותת "עמירים" למען סטודנטים על שם אחיו, סא"ל חוסיין עאמר, מפקד גדוד 12 של חטיבת גולני שנהרג בשנת 1996 בדרום לבנון. הוא חבר ועד מנהל של עמותות נוספות, ובהן אגודת הידידים של אוניברסיטת חיפה.

עאמר נשוי ואב לשניים.

### פעילות ציבורית

בשנת 2013 נבחר לראש מועצת ג'וליס, לאחר שזכה בכ-41% מקולות הבוחרים, וגבר על ראש המועצה היוצא, סלמאן הנו, שזכה בכ-16% מהקולות. כיהן כיו"ר ועדת המדע והטכנולוגיה במרכז השלטון המקומי.

### הריגת קבלן הגינון

ב-5 בספטמבר 2016 נעצר עאמר לאחר שירה למוות בקבלן הגינון מוניר נבואני, שתקף אותו, בסיומם של חודשיים בהם רדף המנוח אחר עאמר הטריד אותו ואיים עליו. צו איסור פרסום הוצא על מהות הסכסוך בינו לבין נבואני. השופט יצחק עמית תיאר את המנוח:

"המנוח נפגע באופן אישי מהמערער, הוא חש שהמערער השפיל אותו, רמס את כבודו והרס את חייו. המנוח נקלע למצוקה ופיתח כלפי המערער יחס אובססיבי, כשהוא נע בין "משאלת מוות" שלו עצמו נוכח הפגיעה בכבודו, לבין רצון לפגוע במערער בשל הפגיעה בכבודו. משך כחודשים איים המנוח על המערער והטריד אותו לאורך שעות היממה בעשרות הודעות המשקפות תחושות של כעס, זעם, תסכול וייאוש"
האירוע כולו נתפס במצלמות האבטחה של בניין המועצה.

כעבור יומיים הוצת מבנה עמותת "עמירים" בג'וליס. בעקבות האירוע עזבו זמנית את ג'וליס 30 מבני משפחת עאמר מחשש לנקמת דם.

באוקטובר 2016 הוגש נגד עאמר כתב אישום באשמת רצח ושיבוש הליכי משפט, בטענה שהוא העלים את האקדח בו ירה ואת הטלפון הסלולרי שלו. עאמר טוען להגנתו בבית המשפט המחוזי שהוא לקה בשכחה דיסוציאטיבית של מספר שניות, שהסתיימה כאשר המנוח היה שרוע על הרצפה. ב-28 ביולי 2020 הורשע בבית המשפט המחוזי בחיפה ברצח. ב-15 בדצמבר 2020 נדון ל-20 שנות מאסר בפועל, ופיצויים בסך של 258 אלף ש"ח. קו הגנתו, שהוגדר על ידי השופט יצחק עמית "השקרי והמופרך" עמד לו לרועץ וגרם לבית המשפט להחמיר איתו. בערעור לבית המשפט העליון החליף עאמר את עורכי דינו ואת קו הגנתו וטען להריגה אחריות מופחתת בגלל קנטור. בית המשפט קיבל את ערעורו, החליף את הרשעתו מרצח להריגה וקבע את עונשו על 14 שנות מאסר.

קישורים חיצוניים
----------------

ויקישיתוף מדיה וקבצים בנושא **סלמאן עאמר** בוויקישיתוף
* סלמאן עאמר, ברשת החברתית פייסבוק
* סרטונים אהרון ברנע מראיין את סלמאן עאמר בתוכנית "מחוץ לזמן" של ערוץ הכנסת, באתר יוטיוב, 12 ביולי 2015
* נעה שפיגל, ראש מועצת ג'וליס מואשם ברצח תושב עמו היה מסוכסך, באתר הארץ, 2 באוקטובר 2016
* אחיה ראב"ד, 7 יריות והעלמת האקדח - ראש מועצת ג'וליס מואשם ברצח, באתר ynet, 2 באוקטובר 2016

הערות שוליים
------------

1. ↑  אתר למנויים בלבד גואל בנו, סכסוך הדמים של ראש המועצה והקבלן, באתר "ידיעות אחרונות", 6 בספטמבר 2016
2. ↑  בש"פ 1276/17 מדינת ישראל נ' עאמר סלמאן
3. ↑  הודעה בדבר תוצאות הבחירות לרשויות המקומיות, י"פ התשע"ד 6694, עמ' 1327
4. ↑  יוסי הטוני, סלמאן עאמר, מרכז השלטון המקומי: "צמצום הפער הדיגיטלי בפריפריה – מחויבותו של השלטון", "אנשים ומחשבים", 31 בדצמבר 2014
5. ↑  בש"פ 7217/17 מדינת ישראל נ' סלמאן עאמר
6. ↑  ראש מועצת ג'וליס סלמאן עאמר יורה בקבלן מוניר נבואני בהילוך איטי פי 4, יוטיוב
7. ↑  נעה שפיגל, יומיים אחרי הרצח בג'וליס: בניין עמותה שהקים ראש המועצה הוצת, באתר הארץ, 7 בספטמבר 2016
8. ↑  יפה ברנס, ג'וליס: 30 גברים עזבו זמנית מחשש לנקמת דם, באתר mynet (כפי שנשמר בארכיון האינטרנט), 8 בספטמבר 2016
9. ↑  חסן שעלאן, "ירה 7 כדורים": ראש מועצת ג'וליס לשעבר הורשע ברצח, באתר ynet, 28 ביולי 2020
10. ↑  יואב איתיאל‏, 20 שנות מאסר לראש מועצת ג'וליס לשעבר שהורשע ברצח, באתר וואלה!‏, 15 בדצמבר 2020
11. ↑  ע"פ 640/21 סלמאן עאמר נ' מדינת ישראל, ניתן ב־7 ביולי 2022